ଶାନ୍ତନୁ ଶତପଥୀ  ( ୨୦ ଜୁଲାଇ ୧୯୪୩ - ୩ ନଭେମ୍ବର ୨୦୨୦) ଜଣେ ଓଡ଼ିଆ କ୍ରିକେଟ ଖେଳାଳି ଥିଲେ  । ସେ ୧୯୫୯-୬୦ ବର୍ଷରୁ ୧୯୭୧-୭୨ ବର୍ଷ ମଧ୍ୟରେ ଓଡ଼ିଶା ତରଫରୁ ପ୍ରଥମ ଶ୍ରେଣୀ କ୍ରିକେଟେ ଖେଳିଥିଲ । ରଣଜୀ ଟ୍ରଫିରେ ସେ ଓଡ଼ିଶା ବ୍ୟତିତ ଉତ୍ତର ପ୍ରଦେଶ ଓ ଆନ୍ଧ୍ର ପ୍ରଦେଶ ତରଫରୁ ପ୍ରତିନିଧିତ୍ୱ କରିଥିଲେ । ଦୂଲିପ ଟ୍ରଫିରେ ସେ ଦୁଇଟି ଜୋନ ପାଇଁ ଖେଳିଥିଲେ । ବୃତ୍ତିରେ ସେ ଜଣେ ଇଞ୍ଜିନିୟର ଥିଲେ । କ୍ରିକେଟ ଜୀବନ ଶାନ୍ତନୁ, ୧୯୫୯-୬୦ ବର୍ଷରୁ କ୍ରିକେଟ ଖେଳ ଆରମ୍ଭ କରି ୧୯୭୧-୯୨ ବର୍ଷ ଯାଏଁ ଖେଳିଥିଲେ । ସେ ଜଣେ ଡାହାଣହାତୀ ବ୍ୟାଟ୍ସମ୍ୟାନ ଓ ମଧ୍ୟମଗତିର ଫାଷ୍ଟ ବୋଲର ଥିଲେ । ସେ ରଣଜୀ ଟ୍ରଫିରେ ଓଡ଼ିଶା ପାଇଁ ୨୬ଟି ମ୍ୟାଚ ଖେଳି ୭.୯୪ ହାରରେ ୨୭୮ ରନ ହାସଲ କରିଥିଲେ । ତାଙ୍କର ଶ୍ରେଷ୍ଠ ସ୍କୋର ଥିଲା ୪୯ । ସେହି ପରି ବୋଲିଂରେ ସେ ୨୮.୯୮ ହାରରେ ୬୯ଟି ଉଇକେଟ ହାସଲ କରିଥିଲେ । ତାଙ୍କର ଶ୍ରେଷ୍ଠ ବୋଲିଂ ପ୍ରଦର୍ଶନ ଥିଲା ୭୮ ରନ ଦେଇ ୮ ଉଇକେଟ ହାସଲ କରିବା । ସେ ଚାରି ଥର ୫ ଉଇକେଟ ବା ତଦୁର୍ଦ୍ଧ ଏବଂ ଗୋଟିଏ ଥର ୧୦ ଉଇକେଟରୁ ଅଧିକ ହାସଲ କରିଥିଲେ । ବ୍ୟକ୍ତିଗତ ଜୀବନ ଶାନ୍ତନୁ ୧୯୪୩ ମସିହାରେ ଜନ୍ମଗ୍ରହଣ କରିଥିଲେ । ସେ ଥିଲେ, ସାହିତ୍ୟିକ ବସନ୍ତ କୁମାର ଶତପଥୀଙ୍କର ବଡ଼ ପୁଅ । ତାଙ୍କର ସାନ ଭାଇଙ୍କ ନାମ ସଞ୍ଜୟ ଶତପଥୀ । ସେ ମଧ୍ୟ ଜଣେ କ୍ରିକେଟ ଖେଳାଳୀ ଥିଲେ । ଶାନ୍ତନୁ, ରେଭେନ୍ସା ମହାବିଦ୍ୟାଳୟ ଓ ବନାରସ ବିଶ୍ୱ ବିଦ୍ୟାଳୟରୁ ଶିକ୍ଷାଲାଭ କରିଥିଲେ । ସେ ବିଜ୍ଞାନରେ ସ୍ନାତକ ସମେତ ବିଈ, ବିଟେକ ଓ ଏଫଆଇ ଆଦି ଶିକ୍ଷା ହାସଲ କରିଥିଲେ । ଇଞ୍ଜିନିୟରିଂ ତାଙ୍କର ବୃତ୍ତି ଥିଲା । କ୍ରିକେଟ ବ୍ୟତିତ ସେ ଜଣେ ଫୁଟବଲ ଖେଳାଳି ଓ କ୍ରୀଡ଼ା ଭାଷ୍ୟକାର ମଧ୍ୟ ଥିଲେ । ତାଙ୍କ ପତ୍ନୀଙ୍କ ନାମ ସୁଷମା ଓ ଏକମାତ୍ର ପୁତ୍ରଙ୍କ ନାମ ରାଜେଶ ଅଟେ । ଖ୍ରୀଷ୍ଟିଆନ ପାଦ୍ରୀ ଗ୍ରାହାମ ଷ୍ଟେନ୍ସଙ୍କ ସହ ତାଙ୍କର ବନ୍ଧୁତ୍ୱ ଥିଲା । ତାଙ୍କରି ବନ୍ଧୁତା ଯୋଗୁ ଗ୍ରାହାମ ଓଡ଼ିଶା ଆସି ବାରିପଦାରେ ପ୍ରତିଷ୍ଠିତ ହୋଇଥିଲେ । ୨୦୨୦ ମସିହା ନଭେମ୍ବର ୩ ତାରିଖରେ ଶାନ୍ତନୁଙ୍କର ଭୁବନେଶ୍ୱରସ୍ଥ ଲୁଇସରୋଡ଼ ବାସଭବନଠାରେ ପରଲୋକ ଘଟିଥିଲା ।